Dienslewering ly, want politici bakleiAdj.pres. David Mabuza beantwoord vrae in die parlement. (Foto: Jairus Mmutle/GCIS) “Daar is geen sekerheid nie en ons mense ly.” Só het adj.pres. David Mabuza Donderdag tydens ŉ vraag-en-antwoord-sessie in die parlement gereageer op ŉ vraag van Siviwe Gwarube, hoofsweep van die DA, oor of hy wetgewing sal steun om plaaslike regerings te help stabiliseer. Verskeie koalisieregerings by talle plaaslike owerhede is op wankelrige bene weens binnegevegte tussen politici. Dié vlak van regering is die naaste aan mense op voetsoolvlak en is eindelik ook verantwoordelik vir die lewering van basiese dienste aan Suid-Afrikaners. Volgens Gwarube is dit noodsaaklik om koalisies te stabiliseer. Mabuza het met die DA saamgestem dat groot ontwrigting plaasvind. “As partye kan ons nie saam regeer nie. Al die koalisies wat ons opgestel het, werk nie. Vandag is daar een burgemeester en môre is daar ŉ ander. Dit is onbestendig. Dit raak die mense wat ons lei. Ons is almal hier [in die parlement] as partye. Hoekom kan ons nie saam regeer nie? Wat veroorsaak dat ons daar baklei?” Volgens die adjunkpresident is dit nie net ŉ kwessie wat die ANC as regerende party raak nie omdat daar oral gevegte is waar koalisies regeer. “Dit is ŉ politieke probleem wat ons onder mekaar moet oplos.” Mabuza sê op enig gegewe punt is daar ŉ party of leier wat lei. “Diegene wat in die opposisiebanke is, moet daar wees – want dit is wat die mense besluit het. “Ek verwelkom die idee dat daar hieroor gedebatteer word, want dit lyk of ons mense nie die dienste kry wat hulle nodig het nie omdat ons elke dag stry. Daar is geen sekerheid nie en ons mense ly daaronder.” Hy het ook verwys na die Johannesburg-, Tshwane- en Ekurhuleni-metro waar “rioolvuil in die strate afstroom”. “Dit is onaanvaarbaar,” het hy hieroor gesê. “Ek wil nie sê wie daardie munisipaliteite regeer nie, want ek is nie hier om iemand die skuld gee nie. “Plaaslike regering is ŉ gebied wat ons gesamentlik moet regruk.” Die DA het verlede maand wetgewing voorgestel waarmee koalisieregerings doeltreffend bestuur kan word. Die voorstel is gedoen in aanloop tot die 2024-verkiesing en sprake dat ŉ koalisieregering op nasionale vlak ŉ al hoe groter werklikheid word. Volgens die party moet die land voorbereid wees op koalisiepolitiek en moet wetgewing oor verkiesings en die kiesproses byhou by die huidige stand van die demokrasie en die heersende Suid-Afrikaanse werklikheid.